Aleksander Skrzyński
Aleksander Józef Skrzyński (19. märts 1882 Zagórzany, Väike-Poola vojevoodkond – 25. september 1931 Łąkociny, Suur-Poola vojevoodkond) oli Poola diplomaat ja poliitik. Õppis Viini Ülikoolis õigusteadust, lõpetas 1906. aastal Krakovi ülikooli. Alates 1910. aastast oli Austria-Ungari diplomaatilises teenistuses Vatikani, Berliini ja Pariisi saatkondades. Poola taasiseseisvumisel asus Poola riigi teenistusse. 1919 kuni 1922 oli Poola saadikuks Bukarestis. Aastatel 1922–1923 ja 1924–1926 oli ta Poola välisminister ning aastatel 1925–1926 Poola peaminister. Józef Piłsudski riigipöörde järel lahkus poliitikast. Hukkus autoõnnetuses. 1925 anti talle Vabadusristi III liik 1. järk.